text: Travl nat hos Syd- og Sønderjyllands Politi
  08 december 2013 kl. 07.48
  11 anholdelser har natten igennem givet travlhed hos Syd- og Sønderjyllands Politi. De fleste anholdelser skyldes julefrokostballade.
  Politiet måtte bl.a. rykke ud tre gange til en fest ved de gamle frøforsyningshaller i Lille Kolstrup ved Aabenraa, hvor der gentagne gange var ballade, oplyser vagthavende ved Syd- og Sønderjyllands Politi til TV SYD.
  I to tilfælde er der tale om sigtelser for vold, ellers var langt de fleste af de 11 anholdelser mindre forseelser som følge af alkohol og julefrokoster.
  Oveni nattens ballade blev to litauere på henholdsvis 20 og 21 år standset i en bil med tyvekoster på Blåvandsvej i Varde. Politiet undersøger nu de nærmere omstændigheder omkring den sag.
  